CELEX: 32016D0420
Language: sl
Date: 2016-03-18 00:00:00
Title: Izvedbeni sklep Komisije (EU) 2016/420 z dne 18. marca 2016 o neskladnosti cen na enoto za območja zaračunavanja za leto 2015 v skladu s členom 17 Izvedbene uredbe Komisije (EU) št. 391/2013 (notificirano pod dokumentarno številko C(2016) 1592) (Besedilo velja za EGP)

22.3.2016   
               
               
                  SL
               
               
                  Uradni list Evropske unije
               
               
                  L 75/63
               
            IZVEDBENI SKLEP KOMISIJE (EU) 2016/420
      z dne 18. marca 2016
      o neskladnosti cen na enoto za območja zaračunavanja za leto 2015 v skladu s členom 17 Izvedbene uredbe Komisije (EU) št. 391/2013
      
         
            (notificirano pod dokumentarno številko C(2016) 1592)
         
      
      (Besedilo v francoskem, nemškem in nizozemskem jeziku je edino verodostojno)
      (Besedilo velja za EGP)
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe (ES) št. 550/2004 Evropskega parlamenta in Sveta z dne 10. marca 2004 o izvajanju navigacijskih služb zračnega prometa na enotnem evropskem nebu (Uredba o izvajanju služb) (1) in zlasti člena 16(1) Uredbe,
      ob upoštevanju Izvedbene uredbe Komisije (EU) št. 391/2013 z dne 3. maja 2013 o določitvi skupne ureditve pristojbin za navigacijske službe zračnega prometa (2) in zlasti člena 17(1)(e) Uredbe,
      ob upoštevanju naslednjega:
      
                  (1)
               
               
                  Izvedbena uredba (EU) št. 391/2013 določa skupno ureditev pristojbin za navigacijske službe zračnega prometa. Skupna ureditev pristojbin je sestavni element prizadevanj za dosego ciljev načrta izvedbe, določenih v skladu s členom 11 Uredbe (ES) št. 549/2004 Evropskega parlamenta in Sveta (3) ter Izvedbeno uredbo Komisije (EU) št. 390/2013 (4).
               
            
                  (2)
               
               
                  Izvedbeni sklep Komisije 2014/132/EU (5) vzpostavlja vseevropske cilje uspešnosti, vključno s ciljem stroškovne učinkovitosti storitev navigacijskih služb zračnega prometa na zračnih poteh, izraženim v ugotovljenih stroških na enoto za opravljanje teh storitev, za drugo referenčno obdobje, ki zajema obdobje 2015–2019.
               
            
                  (3)
               
               
                  Komisija mora v skladu s členom 17(1)(c) in 17(2) Izvedbene uredbe (EU) št. 391/2013 oceniti cene na enoto za območja zaračunavanja za leto 2015, ki so ji jih države članice predložile po reviziji ciljev uspešnosti v skladu z Izvedbenim sklepom Komisije (EU) 2015/347 (6). Ocena zadeva skladnost navedenih cen na enoto z izvedbenima uredbama (EU) št. 390/2013 in (EU) št. 391/2013.
               
            
                  (4)
               
               
                  Komisija je oceno cen na enoto izvedla s pomočjo organa za oceno uspešnosti, ki je v skladu s členom 3 Izvedbene uredbe Komisije (EU) št. 390/2013 zadolžen za pomoč Komisiji pri izvajanju načrta izvedbe, in Eurocontrolovega osrednjega urada za pristojbine na zračnih poteh, pri čemer je uporabila podatke in dodatne informacije, ki so jih države članice posredovale do 1. junija 2015, ter tudi ustrezne informacije, ki so bile predložene v okviru revidiranih načrtov izvedbe. V oceni so se upoštevali tudi popravki cen na enoto, ki so jih opravile države članice po nadaljnjih stikih med Komisijo, organom za oceno uspešnosti in zadevnimi državami članicami. Poleg tega se je pri oceni cen na enoto za leto 2015 upoštevalo poročilo organa za oceno uspešnosti o revidiranih načrtih izvedbe za drugo referenčno obdobje, ki je bilo Komisiji predloženo 15. oktobra 2015.
               
            
                  (5)
               
               
                  Na podlagi navedene ocene je Komisija v skladu s členom 17(1)(e) Izvedbene Uredbe (EU) št. 391/2013 ugotovila, da cene na enoto za območja zaračunavanja za leto 2015, ki so jih predložili Belgija, Francija, Luksemburg, Nemčija in Nizozemska, niso skladne z izvedbenima uredbama (EU) št. 390/2013 in (EU) št. 391/2013.
               
            
                  (6)
               
               
                  Člen 11(1) Izvedbene uredbe (EU) št. 390/2013 določa, da nacionalni nadzorni organi držav članic sestavijo načrte izvedbe, ki vsebujejo cilje, skladne z vseevropskimi cilji uspešnosti. V skladu s členom 11(2) in Prilogo IV k Izvedbeni uredbi (EU) št. 391/2013 se cene na enoto izračunajo na podlagi ugotovljenih stroškov na zračnih poteh in predvidenih enot storitev, določenih v načrtu izvedbe države članice, tj. ugotovljenih stroškov na enoto na zračnih poteh. Dokler se cilji uspešnosti Belgije, Francije, Luksemburga, Nemčije in Nizozemske ne štejejo kot skladni z vseevropskimi cilji, se cene na enoto, izračunane na podlagi teh ciljev, ne morejo šteti kot skladne z izvedbenima uredbama (EU) št. 390/2013 in (EU) št. 391/2013.
               
            
                  (7)
               
               
                  V skladu s členom 17(1)(e) Izvedbene uredbe (EU) št. 391/2013 je treba zadevne države članice obvestiti o ugotovitvah Komisije.
               
            
                  (8)
               
               
                  Glede na to, da revidirani načrti izvedbe za drugo referenčno obdobje niso bili sprejeti pred 1. novembrom leta pred drugim referenčnim obdobjem, je treba opozoriti, da morajo države članice v skladu s členom 17(2) Izvedbene uredbe (EU) št. 391/2013 cene na enoto za območja zaračunavanja za leto 2015 po potrebi preračunati na podlagi zadnjih sprejetih načrtov izvedbe in morebitne razlike zaradi začasne uporabe cen na enoto iz tega Sklepa prenesti v izračun cen na enoto za naslednje leto.
               
            SPREJELA NASLEDNJI SKLEP:
      Člen 1
      Cene na enoto za območja zaračunavanja za leto 2015 iz Priloge niso v skladu z izvedbenima uredbama (EU) št. 390/2013 in (EU) št. 391/2013.
      Člen 2
      Ta sklep je naslovljen na Kraljevino Belgijo, Francosko republiko, Veliko vojvodstvo Luksemburg, Zvezno republiko Nemčijo in Kraljevino Nizozemsko.
      
         V Bruslju, 18. marca 2016
         
            
               Za Komisijo
            
            Violeta BULC
            
               Članica Komisije
            
         
      
      
         (1)  UL L 96, 31.3.2004, str. 10.
      
         (2)  UL L 128, 9.5.2013, str. 31.
      
         (3)  Uredba (ES) št. 549/2004 Evropskega parlamenta in Sveta z dne 10. marca 2004 o določitvi okvira za oblikovanje enotnega evropskega neba (okvirna uredba) (UL L 96, 31.3.2004, str. 1).
      
         (4)  Izvedbena uredba Komisije (EU) št. 390/2013 z dne 3. maja 2013 o določitvi načrta izvedbe za navigacijske službe zračnega prometa in funkcije omrežja (UL L 128, 9.5.2013, str. 1).
      
         (5)  Izvedbeni sklep Komisije 2014/132/EU z dne 11. marca 2014 o vzpostavitvi vseevropskih ciljev uspešnosti za mrežo za upravljanje zračnega prometa in mejnih vrednosti opozarjanja za drugo referenčno obdobje 2015–2019 (UL L 71, 12.3.2014, str. 20).
      
         (6)  Izvedbeni sklep Komisije (EU) 2015/347 z dne 2. marca 2015 o neskladnosti nekaterih ciljev, vključenih v nacionalne načrte ali načrte funkcionalnih blokov zračnega prostora, predložene v skladu z Uredbo (ES) št. 549/2004 Evropskega parlamenta in Sveta, z vseevropskimi cilji uspešnosti za drugo referenčno obdobje in o določitvi priporočil za revizijo navedenih ciljev (UL L 60, 4.3.2015, str. 48).
      
         PRILOGA
         
            Predložene cene na enoto na zračnih poteh za območja zaračunavanja za leto 2015, za katere je bilo ugotovljeno, da niso skladne
         
         
                      
                  
                  
                     Območje zaračunavanja
                  
                  
                     Predložena cena na enoto na zračnih poteh za leto 2015 v nacionalni valuti (*) (oznaka ISO),
                  
               
                     1
                  
                  
                     Belgija–Luksemburg
                  
                  
                     68,76
                  
               
                     2
                  
                  
                     Francija
                  
                  
                     69,34
                  
               
                     3
                  
                  
                     Nemčija
                  
                  
                     88,22
                  
               
                     4
                  
                  
                     Nizozemska
                  
                  
                     66,57
                  
               
            (*)  Te cene na enoto ne vključujejo administrativne cene na enoto iz člena 18(1) Izvedbene uredbe (EU) št. 391/2013, ki se uporablja za države podpisnice Eurocontrolovega večstranskega sporazuma o pristojbinah na zračnih poteh.